ตลาดสั่งSSTรูดซิปปากหวั่นชี้นำหุ้น
ตลาดหลักทรัพย์ขู่ขึ้นบัญชีดำ SST ให้ข่าวรายวัน หลังราคาหุ้นวิ่งแรง UAC ปฏิเสธข่าวซื้อกิจการน้ำมันพืช
27 ม.ค. 2555

ตลาดหลักทรัพย์ขู่ขึ้นบัญชีดำ SST ให้ข่าวรายวัน หลังราคาหุ้นวิ่งแรง UAC ปฏิเสธข่าวซื้อกิจการน้ำมันพืช 
รายงานข่าวจากตลาดหลักทรัพย์ เปิดเผยว่า ตลาดหลักทรัพย์กำชับผู้บริหารบริษัท ทรัพย์ศรีไทย (SST) ให้สัมภาษณ์ข่าวใดๆ ที่มีผลต่อราคาหุ้นและชี้นำการเก็งกำไร หลังจากราคาหุ้นปรับตัวขึ้นมา 2 เท่า จาก 10 บาท ล่าสุดมาปิด 20.10 บาท บวก 1.30 บาท มูลค่าซื้อขายหนาแน่น 375.85 ล้านบาท 
สำหรับข่าวการขายกิจการน้ำมันพืชทิพ ตลาดหลักทรัพย์สั่งให้บริษัท ยูนิเวอร์แซล แอดซอร์บเบ้นท์ แอนด์ เคมิคัลส์ (UAC) ชี้แจงแล้ว และหาก SST ไม่ได้เป็นผู้ให้ข่าวหรือไม่มีการตกลงใดๆ ให้หยุดการให้ข่าวดังกล่าว 
นายกิตติ ชีวะเกตุ ประธานเจ้าหน้าที่บริหารและกรรมการผู้จัดการ UAC ชี้แจงว่า บริษัทไม่ได้มีการเจรจาซื้อกิจการน้ำมันพืชตามที่เป็นข่าว และไม่ได้มีการเจรจากับบริษัท บางจากปิโตรเลียม (BCP) แต่มีการหารือกับบริษัท บางจากไบโอฟูเอล ซึ่งเป็นบริษัทร่วมทุนที่ UAC ถือหุ้น 30% ว่าควรเข้าศึกษาในธุรกิจน้ำมันพืช เพื่อส่งเสริมธุรกิจพลังงานทดแทนของบริษัทร่วมทุน ขณะนี้ยังไม่มีข้อสรุป 
สำหรับแผนการใช้เงินทุน 450-500 ล้านบาท ในโครงการลงทุนใหม่ที่กำลังศึกษาอยู่ มี 3 แนวทาง คือ ขายหุ้นเฉพาะเจาะจง ขายนักลงทุนทั่วไป หรือออกใบสำคัญแสดงสิทธิซื้อหุ้นสามัญ (วอร์แรนต์) คาดได้ข้อสรุปไตรมาสแรกปี 2555 นี้ และนำเข้าที่ประชุมคณะกรรมการเสนอที่ประชุมผู้ถือหุ้นปี 2555 
แหล่งข่าวจากบริษัท อุตสาหกรรมวิวัฒน์ ผู้ผลิตน้ำมันพืชทิพ กล่าวยอมรับว่า มีบริษัทต่างๆ และนักลงทุนหลายรายให้ความสนใจเข้ามาดูกิจการผลิตน้ำมันพืชทิพอย่างต่อเนื่องจริง ถือเป็นเรื่องปกติและไม่ได้มีการสรุปผลการเจรจาแต่อย่างใด เนื่องจากปัจจุบันบริษัทมีแนวคิดทำธุรกิจด้วยตัวเอง ไม่ได้พุ่งเป้าที่การขายธุรกิจ 
รวมทั้ง SST ผู้ถือหุ้นใหญ่ ให้ความสำคัญกับการขยายธุรกิจของโอปองแปง และดังกิ้น โดนัท มากกว่า 
“ยอมรับว่ามีนักลงทุนหลายรายให้ความสนใจเข้ามาดูกิจการของน้ำมันพืชทิพ ก็ถือเป็นปกติไม่มีอะไรเป็นนัยสำคัญ ข่าวที่ออกมาต้องไปถาม UAC และเชื่อว่าผู้บริหาร UAC ไม่ต้องการมาทำอะไรกับหุ้น เรื่องนี้ตลาดคงสั่งให้ชี้แจง เพราะไม่ต้องการให้เกิดความเสียหายกับผู้ลงทุน” แหล่งข่าวกล่าว